<classify> Kamati ya Nidhamu ya TFF ilizishusha daraja timu za kundi C Geita Gold, Polisi Tabora, JKT Oljoro na JKT Kanembwa kwa kashfa ya kupanga matokeo katika mechi za mwisho za Ligi daraja la kwanza.Mbao FC imeshika nafasi ya kwanza Kundi C kwa kuwa na pointi 12 baada ya kufutwa kwa matokeo ya timu za Geita Gold, Polisi Tabora, JKT Oljoro na JKT Kanembwa zilizokumbwa na mkasa huo wa upangaji matokeo.Taarifa ya TFF kwa vyombo vya habari mwishoni mwa wiki iliyopita ilisema Mbao sasa inaungana na timu za African Lyon ya Dar es Salaam na Ruvu Shooting ya Pwani kucheza Ligi Kuu msimu ujao.Baada ya taarifa hiyo wadau mbalimbali wa soka walipinga kitendo hicho cha TFF na kutaka wasubiri mpaka maamuzi ya Kamati ya Rufaa ya Nidhamu inayotarajiwa kukutana Aprili 30 mwaka huu kujadili rufaa mbalimbali zilizokatwa kutokana na maamuzi ya Kamati ya Nidhamu ya TFF.Akizungumza na gazeti hili jana, Kaimu Mkurugenzi wa Mashindano wa TFF, Jemedari Said alisema hakuna kosa lolote lililofanyika kwa kuipandisha Mbao kwani taratibu zinawataka kufanya hivyo.Sisi hatuwezi kusubiri mpaka kamati ikutane huku mambo mengine yakishindwa kuendelea, haiathiri chochote, kamati ikitoa maamuzi yake yatafuatwa... mfano Simba iliwahi kuikatia rufaa TP Mazembe mbona Mazembe iliendelea na mashindano, lakini Simba iliposhinda Mazembe ikaondolewa Simba ikaingizwa kwenye mashindano, ni kama kesi ileile tu hakuna tatizo lolote, alisema.Kwa mujibu wa taarifa ya TFF Kamati ya Rufaa ya Nidhamu itasikiliza rufaa za Saleh Mangola, Yusuph Kitumbo, Amos Mwita, Fateh Remtullah waliofungiwa kujihusisha na soka kwa madai ya kuhusika kwenye upangaji matokeo. Rufaa nyingine zitakazosikilizwa ni za timu ya JKT Oljoro na Polisi Tabora zilizoshushwa daraja kwa tuhuma hizo.  <topic>: michezo 